РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06–2/420-21

14. октобар 2021. године

Б е о г р а д

ЗАПИСНИК

СА 41. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 14. ОКТОБРА 2021. ГОДИНЕ

Седница је почела у 12,00 часова.

Седници је, сагласно члану 70. став 1. алинеја прва Пословника Народне скупштине, председавао др Александар Мартиновић, председник Одбора.

Седници су присуствовали чланови Одбора: Бранимир Спасић, Дарко Лакетић, Лука Кебара, Ивана Николић, Небојша Бакарец, Сандра Божић,Ђорђе Милићевић и Бранимир Јовановић.

Седници су присуствовали заменици чланова Одбора: Виолета Оцокољић, заменик Верољуба Матића, члана Одбора, Виктор Јевтовић, заменик Драгане Баришић, члана Одбора и Нина Павићевић, заменик Угљеше Марковића, члана Одбора.

Седници нису присуствовали чланови Одбора: Адам Шукало, Верољуб Матић, Драгана Баришић, Мирослав Кондић, Угљеша Марковић, Марина Рагуш, Мира Петровић и Шаип Камбери.

На позив председника Одбора, седници су присуствовали генерални секретар Народне скупштине, Вељко Одаловић, помоћник генералног секретара Народне скупштине, Дарио Кукољ и начелник Одељења за буџетске, финансијско-рачуноводствене и послове јавних набавки, Даринка Купусинац Поповић.

Д н е в н и р е д:

- усвајање записника са 39. и 40. седнице Одбора -

1. Утврђивање предлога измена Скупштинског буџета за 2021. годину који је припремио генерални секретар Народне скупштине (03 Број: 400/607/21-6 од 13. октобра 2021. године).

Пре преласка на рад по утврђеном дневном реду, председник Одбора је предложио да се усвоје записници са 39. и 40. седнице Одбора. Одбор је једногласно, без примедби, усвојио записнике са 39. и 40. седнице Одбора.

**Прва тачка дневног реда:** Утврђивање предлога измена Скупштинског буџета за 2021. годину који је припремио генерални секретар Народне скупштине.

Председник Одбора је замолио генералног секретара Народне скупштине, Вељка Одаловића, да образложи предлог измена Скупштинског буџета за 2021. годину који је припремио и доставио Одбору на разматрање и усвајање.

Генерални секретар је указао да су измене Скупштинског буџета извршене премa сугестијама Министарства финансија, како би се Буџет у овој години ускладио са реалним кретањима, а истовремено су унете и нове позиције у циљу рационалног располагања средствима. Генерални секретар је истакао да предметна измена Скупштинског буџета не утиче на Буџет за следећу годину, будући да се скупштински буџети по правилу, планирају на период од три године, као и да се успостављају лимити на које није могуће утицати, као што је лимит на позицији 411, где се налазе плате.

У наставку излагања је изнео да су се појавиле још две ставке у буџету. Једна се односи на износ од 10 милиона динара који се односе на трошкове који настају због радова на платоу испред Народне скупштине, који су изазвали додатне трошкове услуга према Јавном паркинг предузећу.

Генерални секретар је објаснио да десет милиона динара на позицији 413 и на позицији 417, износе 11 милиона динара, те је подсетио да је то последица усклађивања евидентирања и реалног извештавања о стварним трошковима посланика који су били третирани као лична примања, што како је оценио, није било стварно и примерено. Из тог разлога, како је навео, у координацији са Министарством финансија сачињен је нов начин позиционирања трошкова насталих у складу са радно правним статусом посланика. У наставку је истакао да тих 11 милиона не представљају нове трошкове и плаћања већ су они класификовани на други начин по трошковима и паушалима, односно радно правном статусу.

Дискусије није било.

Одбор је на предлог председника Одбора једногласно утврдио Предлог измена Скупштинског буџета за 2021. годину у висини од две милијарде двесташездест шест милиона и шестотридесетједну хиљаду динара (2,266,631,000), који ће бити достављен у складу са Законом о Народној скупштини и Пословником, Министарству финансија Републике Србије.

\* \* \*

Седница је завршена у 12,10 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић др Александар Мартиновић